Document ID: 31996R0204

KOMISSION ASETUS (EY) N:o 204/96,
annettu 2 päivänä helmikuuta 1996,
maito- ja maitotuotealan lisämaksujärjestelmän soveltamista koskevista siirtymäkauden toimenpiteistä Suomessa
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Itävallan, Suomen ja Ruotsin liittymisasiakirjan ja erityisesti sen 149 artiklan 1 kohdan,
sekä katsoo, että
maito- ja maitotuotealan lisämaksusta 28 päivänä joulukuuta 1992 annetun neuvoston asetuksen (ETY) N:o 3950/92 (1), sellaisena kuin se on viimeksi muutettuna asetuksella (ETY) N:o 1552/95 (2), 3 artiklan 1 kohdassa säädetään, että samankaltaisten tilakohtaisten viitemäärien yhteismäärä ei saa ylittää vastaavia kokonaismääriä, jotka määritetään erikseen kullekin jäsenvaltiolle; tuottajien käytettävissä oleva tilakohtaisten viitemäärien yhteismäärä Suomessa ennen liittymistä on suurempi kuin Suomelle taattu kokonaismäärä; tässä vaiheessa tilakohtaisten määrien kautta linjan tehtävästä alentamisesta aiheutuisi kohtalokkaita seurauksia Suomen maidontuotannon rakenteille,
jotta voitaisiin helpottaa siirtymistä kansallisesta maidontuotannon hallintajärjestelmästä yhteisön säännösten mukaisesti sovellettavaan järjestelmään, on aiheellista siirtymäkauden toimenpiteenä antaa Suomelle aikaa ja keinot myönnettyjen määrien alentamiseksi; yhteisön lisämaksujärjestelmän johdonmukaisuuden noudattamiseksi olisi tämän asetuksen soveltamisajankohdaksi vahvistettava 1 päivä huhtikuuta 1995, ja
maidon ja maitotuotteiden hallintokomitea ei ole antanut lausuntoaan puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
1. Poiketen siitä, mitä asetuksen (ETY) N:o 3950/92 3 artiklan 1 kohdassa säädetään, ja tuottajille 31 päivänä joulukuuta 1994 myönnettyjen tilakohtaisten määrien yhteismäärän rajoissa tuottajille 1 päivästä huhtikuuta 1995 alkaen myönnettyjen samankaltaisten tilakohtaisten viitemäärien yhteismäärä voi enintään 31 päivään maaliskuuta 1997 asti ylittää vastaavan taatun kokonaismäärän.
2. Sovellettaessa asetuksen (ETY) N:o 3950/92 8 artiklaa sen neljännessä ja viidennessä luetelmakohdassa tarkoitettujen siirtojen yhteydessä Suomi saa lisätä osan siirretystä viitemäärästä kansalliseen varastoon ennen liittymistä voimassa olleiden sääntöjen mukaisesti.
Suomen on ilmoitettava komissiolle ennen 1 päivää kesäkuuta 1996 ja seuraavan kerran ennen 1 päivää maaliskuuta 1997 edellä mainitun 8 artiklan nojalla toteutetuista toimenpiteistä sekä niiden tuloksista.
3. Viimeistään 31 päivänä maaliskuuta 1997 asetuksen (ETY) N:o 3950/92 kaikkia 5 artiklassa tarkoitetussa kansallisessa varastossa olevia määriä alennetaan siten, että myönnettyjen tilakohtaisten määrien yhteismäärä korotettuna kansallisen varaston samankaltaisilla määrillä on yhtä suuri kuin Suomelle vahvistettu vastaava kokonaismäärä. Jos tämä alentaminen osoittautuu riittämättömäksi, Suomen on asianmukaisesti alennettava myönnettyjä tilakohtaisia viitemääriä.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä huhtikuuta 1995 31 päivään maaliskuuta 1997.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 2 päivänä helmikuuta 1996.

Labels: 18
17
6
15